## Odluka o prodaji dionica HT - Hrvatske telekomunikacije d.d. javnom ponudom

### NN 91/2007 (3.9.2007.), Odluka o prodaji dionica HT - Hrvatske telekomunikacije d.d. javnom ponudom

# VLADA REPUBLIKE HRVATSKE

**2770**

Na temelju članka 7., a u vezi s člankom 2. stavkom 1. točkom 4. i stavkom 4.
Zakona o privatizaciji Hrvatskih telekomunikacija d.d. (»Narodne novine«, br.
65/1999 i 68/2001), Vlada Republike Hrvatske je na sjednici održanoj 30.
kolovoza 2007. godine donijela

## ODLUKU

### O PRODAJI DIONICA HT – HRVATSKE TELEKOMUNIKACIJE d.d. JAVNOM PONUDOM

I.

Republika Hrvatska će u postupku javne ponude dionica HT-Hrvatske
telekomunikacije d.d. (dalje u tekstu: »HT d.d.«) ponuditi na prodaju najmanje
20% dionica HT d.d., što čini 16.377.707 redovnih dionica na ime, u nominalnom
iznosu od po 100,00 kn (sto kuna), svaka, a najviše 23% dionica HT d.d., što
čini 18.834.363 redovnih dionica na ime, ovisno o tržišnim prilikama, odnosno
iskazanom interesu za kupnju i potrebi stabilizacije tržišta.
Dionice iz stavka 1. ove točke će se u postupku javne ponude ponuditi hrvatskim
državljanima, uz pravo prvenstva, pogodnosti i pod uvjetima iz točke III. i
točke IV., te fizičkim osobama, domaćim pravnim osobama i stranim ulagateljima,
bez ikakvih pogodnosti i pod uvjetima iz točke V. ove Odluke.
Pored dionica iz stavka 1. ove točke, Republika Hrvatska će na način i po
proteku roka iz točke III. stavka 2. ove Odluke u sklopu postupka javne ponude
na hrvatske državljane, kao posebnu pogodnost, prenijeti i odgovarajući broj
dopunskih dionica.

II.

Osobe iz točke I. stavka 2. ove Odluke mogu u postupku javne ponude podnijeti
ponudu na kupnju dionica iz točke I. stavka 1. (dalje u tekstu: »ponuda na
kupnju«), sukladno uvjetima određenim ovom Odlukom i u rokovima za podnošenje
ponuda na kupnju iz točke II. ove Odluke.
Dan početka postupka javne ponude je 17. rujna 2007. godine, a dan zaključenja
postupka javne ponude je 5. listopada 2007. godine (dalje u tekstu: »dan
zaključenja«).
Rok za podnošenje ponuda na kupnju za hrvatske državljane koji dionice kupuju s
pravom prvenstva, pogodnosti i pod uvjetima iz točke III. i IV. ove Odluke
(dalje u tekstu: »obvezujuće povlaštene ponude«), počinje 17. rujna 2007. godine
u 8,00 sati a istječe 27. rujna 2007. godine u 20,00 sati (dalje u tekstu: »rok
za podnošenje obvezujućih povlaštenih ponuda«). Rok za uplate po obvezujućim
povlaštenim ponudama istječe 27. rujna 2007. godine u 23,59 sati (dalje u
tekstu: »rok za uplatu obvezujućih povlaštenih ponuda«).
Rok za podnošenje ponuda na kupnju dionica bez prava prvenstva i pogodnosti za
fizičke osobe, te za domaće pravne osobe koje nemaju status institucionalnih
ulagatelja u smislu Zakona o tržištu vrijednosnih papira (»Narodne novine«, br.
84/2002 i 138/2006) i strane ulagatelje, bez ikakvih pogodnosti, pod uvjetima iz
točke V. ove Odluke (dalje u tekstu: »obvezujuće nepovlaštene ponude«) počinje
17. rujna 2007. godine u 8,00 sati, a istječe 27. rujna 2007. godine u 20,00
sati (dalje u tekstu: »rok za podnošenje obvezujućih nepovlaštenih ponuda«). Rok
za uplate po obvezujućim nepovlaštenim ponudama istječe 27. rujna 2007. godine u
23,59 sati (dalje u tekstu: »rok za uplatu obvezujućih nepovlaštenih ponuda«).
Rok za podnošenje ponuda na kupnju dionica bez prava prvenstva i pogodnosti za
pravne osobe koje imaju status institucionalnih ulagatelja u smislu Zakona o
tržištu vrijednosnih papira pod uvjetima iz točke V. ove Odluke (dalje u tekstu:
»indikativne nepovlaštene ponude«) počinje 17. rujna 2007. godine u 8,00 sati, a
istječe 1. listopada 2007. godine u 14,00 sati (dalje u tekstu: »rok za
podnošenje indikativnih nepovlaštenih ponuda«). Rok za uplate po indikativnim
nepovlaštenim ponudama istječe 4. listopada 2007. godine u 10,59 sati (dalje u
tekstu: »rok za uplatu indikativnih nepovlaštenih ponuda«).
Vlada Republike Hrvatske može najkasnije do dana početka javne ponude iz stavka
2. ove točke donijeti odluku o izmjeni datuma iz stavaka 2., 3., 4. i 5. ove
točke.
Javni poziv na podnošenje ponuda na kupnju dionica iz točke I. stavka 1. ove
Odluke u postupku javne ponude bit će objavljen u najmanje dvjema dnevnim
novinama koje se prodaju na cijelom teritoriju Republike Hrvatske.
Najkasnije do početka postupka javne ponude, Vlada Republike Hrvatske će
utvrditi raspon ponudbene cijene po dionici, unutar kojega će osobe iz točke I.
stavka 2. ove Odluke biti pozvane na podnošenje ponuda na kupnju (dalje u
tekstu: »raspon ponudbene cijene«).
Nakon isteka rokova za podnošenje ponuda i zaključenja knjige svih podnesenih
ponuda koju vodi JP Morgan Plc. (dalje u tekstu: »voditelj knjige ponuda«),
Vlada Republike Hrvatske će u primjerenom roku donijeti posebnu odluku o
prodajnoj cijeni po jednoj dionici unutar raspona ponudbene cijene utvrđenog
sukladno odluci iz stavka 8. ove točke, po kojoj će dionice iz točke I. stavka
1. ove Odluke biti prodane ponuditeljima (u daljnjem tekstu: »prodajna cijena«).

III.

Republika Hrvatska će pozvati hrvatske državljane na stavljanje obvezujuće
ponude na kupnju dionica iz točke I. stavka 1. ove Odluke, pri čemu svaki
hrvatski državljanin može, uz pravo prvenstva i posebnu pogodnost iz stavka 2.
ove točke, staviti ponudu na kupnju najviše onog broja dionica čija ukupna
prodajna cijena ne premašuje 38.000,00 kuna.
Na svakih 10 (deset) dionica koje hrvatski državljanin kupi uz pravo prvenstva i
posebnu pogodnost u postupku javne ponude, a nad kojima na svom računu
vrijednosnih papira koji se vodi kod Središnje depozitarne agencije d.d. zadrži
vlasničku poziciju registriranu s izdavateljem u neprekinutom trajanju od jedne
godine, Republika Hrvatska prenijet će po jednu dionicu (dalje u tekstu:
dopunska dionica) u vidu posebne pogodnosti.
U smislu stavka 2. ove točke, smatrat će se da je vlasnička pozicija na računu
vrijednosnih papira registrirana s izdavateljem zadržana, ako prije isteka roka
iz stavka 2. ove točke dođe do promjene vlasničke pozicije uslijed
nasljeđivanja, upisa osnivanja založnog prava nad tim dionicama ili zbog
prijenosa na zastupnički račun uslijed gubitka poslovne sposobnosti kupca.
Jednogodišnji rok iz stavka 2. ove točke računa se od dana upisa stjecanja
dionica kupljenih uz pravo prvenstva i posebnu pogodnost u postupku javne ponude
na račun vrijednosnih papira hrvatskog državljana, koji se vodi kod Središnje
depozitarne agencije d.d. Prijenos dopunske dionice iz stavka 2. ove točke
obavit će se na račun vrijednosnih papira kupca najkasnije pet radnih dana od
dana isteka tog roka, ako je ispunjen uvjet iz stavka 2. ove točke.
Ako uvjetu iz stavka 2. ove točke nije udovoljeno, na način da kupac nije
zadržao vlasničku poziciju za kupljene dionice iz stavka 1. ove točke na svom
računu vrijednosnih papira registriranu s izdavateljem u neprekinutom trajanju
od jedne godine, smatrat će se da se kupac odrekao prava na dopunsku dionicu iz
stavka 2. ove točke, te će se ugovor o prodaji u odnosu na dopunsku dionicu
smatrati raskinutim.
Pored prava kojeg hrvatski državljanin ima u skladu s točkom III. i pod uvjetima
iz točke IV. ove Odluke, svaka fizička osoba može u sklopu javne ponude dati
ponudu na kupnju dionica iz točke V. ove Odluke.

IV.

Hrvatski državljani mogu u postupku javne ponude uz pravo prvenstva i pogodnost
iz točke III. ove Odluke podnijeti obvezujuću povlaštenu ponudu na kupnju
najviše onog broja dionica čija ukupna prodajna cijena ne premašuje 38.000,00
kuna na posebnom obrascu za podnošenje ponuda kojeg utvrde Erste &
Steiermärkische Bank d.d. i Hrvatska poštanska banka d.d. (dalje u tekstu:
»agenti«), koji će, uz ostale podatke, sadržavati i sve podatke koje Središnja
depozitarna agencija d.d. zahtjeva u svrhu otvaranja računa nematerijaliziranih
vrijednosnih papira fizičke osobe (dalje u tekstu: »obrazac povlaštene ponude«).
Ponuda na kupnju iz stavka 1. ove točke podnosi se osobno, putem zakonskog
zastupnika ili ovlaštenog punomoćnika kojem je ponuditelj izdao posebnu punomoć
na kojoj je potpis ponuditelja ovjerio javni bilježnik, u poslovnicama agenata
ili pojedinim poslov­nicama Financijske agencije (dalje u tekstu: »FINA«) na
području Republike Hrvatske, tijekom radnog vremena navedenih poslovnica. Agenti
su ovlašteni omogućiti podnošenje ponude na kupnju elektroničkim putem, u
zaštićenom sustavu internet bankarstva.
Obvezujuća povlaštena ponuda na kupnju smatrat će se valjanom ukoliko:
a) je ponuditelj hrvatski državljanin koji dokaže hrvatsko državljanstvo
sukladno odredbama članka 29. Zakona o hrvatskom državljanstvu (»Narodne
novine«, br. 53/91, 70/91, 28/92 i 113/93);
b) je ponuditelj, njegov zakonski zastupnik ili ovlašteni punomoćnik vlastoručno
potpisao obrazac povlaštene ponude, odnosno ukoliko je ponuditelj valjano podnio
obvezujuću povlaštenu ponudu putem zaštićenog sustava internet bankarstva na
način uobičajen u bankarskom poslovanju;
c) je obrazac povlaštene ponude podnesen do isteka roka za podnošenje
obvezujućih povlaštenih ponuda;
d) je obrazac povlaštene ponude uredno popunjen i sadrži ukup­ni kunski iznos
kojeg će ponuditelj platiti za kupnju dionica, a koji ne može biti veći od
38.000,00 kuna (dalje u tekstu: »ponuđeni iznos za obvezujuću ponudu«); te
e) je najmanje ponuđeni iznos za obvezujuću ponudu do isteka roka za uplatu
obvezujućih povlaštenih ponuda iz točke II. stavka 3. uplaćen u skladu s uputom
Agenta i proknjižen na računu koji je naveden u obrascu povlaštene ponude s tim
da, ukoliko je proknjiženi iznos manji od ukupnog ponuđenog iznosa koji je
naznačen u tom obrascu ponude, takva ponuda na kupnju će se smatrati nevaljanom.
Ukoliko ponuditelj podnese više od jedne obvezujuće povlaštene ponude koje
ispunjavaju uvjete za valjanost sukladno stavku 3. ove točke, smatrat će se
valjanima samo ponude do iznosa od 38.000,00 kuna i to prema redoslijedu
primitka ponuda kod agenata i FINA-e.
Ponuda na kupnju koja se smatra valjanom sukladno stavku 3. i 4. ove točke
neopoziva je i obvezuje ponuditelja do dana zaključenja postupka javne ponude
odnosno, u slučaju obustave postupka prodaje javnom ponudom, do dana stupanja na
snagu odluke Vlade Republike Hrvatske o obustavi postupka javne ponude.
Broj dionica koji će biti raspoređen ponuditelju sukladno valjanoj obvezujućoj
povlaštenoj ponudi bit će jednak broju koji se dobije dijeljenjem ponuđenog
iznosa za obvezujuću ponudu s prodajnom cijenom, s time da će tako dobiveni broj
dionica biti zaokružen na prvi niži cijeli broj. Ukoliko ukupan broj dionica za
koje hrvatski državljani podnesu obvezujuće povlaštene ponude koje se smatraju
valjanima premaši broj dionica iz točke I. stavka 1. ove Odluke, broj dionica za
koji je podnesena valjana obvezujuća povlaštena ponuda razmjerno će se smanjiti
za svakog ponuditelja, s time da će tako dobiveni broj dionica biti zaokružen na
prvi niži cijeli broj. U tom slučaju prihvat valjane obvezujuće povlaštene
ponude iz stavka 7. ove točke odnosit će se na tako umanjeni broj dionica. U
roku od sedam dana od dana zaključenja ponuditeljima će se vratiti višak uplate
koji je nastao kao posljedica takvog zaokruživanja odnosno smanjivanja, bez
kamata.
Republika Hrvatska će prihvatiti valjanu obvezujuću povlaštenu ponudu na dan
zaključenja na način da će dionice koje su raspoređene ponuditelju u skladu s
odredbom stavka 6. ove točke smatrati kupljenim te će iste prenijeti na račun
nematerijaliziranih vrijednosnih papira ponuditelja kod Središnje depozitarne
agencije d.d., o čemu će Središnja depozitarna agencija d.d. obavijestiti
ponuditelja.
Za ponude na kupnju koje se smatraju nevaljanima sukladno stavku 3. i 4. ove
točke, ponuditeljima će se vratiti uplaćeni iznos odnosno višak uplate u roku od
sedam dana od dana zaključenja, bez kamata.
Prihvatom valjane obvezujuće povlaštene ponude u skladu s odredbom stavka 7. ove
točke nastaje obveza na prijenos dopunskih dionica sukladno odredbama točke III.
ove Odluke.

V.

Za dionice iz točke I. stavka 1. ove Odluke koje ne budu prodane hrvatskim
državljanima uz pravo prvenstva i posebnu pogodnost iz točke III. stavka 2. ove
Odluke, moći će se u postupku javne ponude podnijeti obvezujuća nepovlaštena
ponuda i indikativna nepovlaštena ponuda u skladu s točkom II. stavcima 4. i 5.
ove Odluke.
Obvezujuća nepovlaštena ponuda podnosi se na posebnom obrascu za podnošenje
ponuda kojeg utvrde agenti, koji će, uz ostale podatke, sadržavati i sve podatke
koje Središnja depozitarna agencija d.d. zahtjeva u svrhu otvaranja računa
nematerijaliziranih vrijednosnih papira (dalje u tekstu: »obrazac nepovlaštene
ponude«). Obvezujuće nepovlaštene ponude podnose se sukladno odredbi iz točke
IV. stavka 2. ove Odluke.
Obvezujuća nepovlaštena ponuda na kupnju smatrat će se valjanom ukoliko:
a) je ponuditelj, njegov zakonski zastupnik ili ovlašteni punomoćnik vlastoručno
potpisao obrazac nepovlaštene ponude, odnosno ukoliko je ponuditelj valjano
podnio nepovlaštenu ponudu putem zaštićenog sustava internet bankarstva na način
uobičajen u bankarskom poslovanju;
b) je obrazac nepovlaštene ponude podnesen do isteka roka za podnošenje
obvezujućih nepovlaštenih ponuda;
c) je obrazac ponude uredno popunjen i sadrži ukupni kunski iznos kojeg će
ponuditelj platiti za kupnju dionica (dalje u tekstu: »ponuđeni iznos za
nepovlaštenu ponudu«); te
d) je najmanje ponuđeni iznos za nepovlaštenu ponudu do isteka roka za uplatu
obvezujućih nepovlaštenih ponuda iz točke II. stavka 4. uplaćen u skladu s
uputom Agenta i proknjižen na računu koji je naveden u obrascu nepovlaštene
ponude s tim da, ukoliko je proknjiženi iznos manji od ponuđenog iznosa za
nepovlaštenu ponudu koji je naznačen u tom obrascu, takva ponuda na kupnju će se
smatrati nevaljanom.
Indikativna nepovlaštena ponuda podnosi se na posebnom obrascu za podnošenje
ponuda kojeg utvrde agenti (dalje u tekstu: »obrazac indikativne ponude«) u
postupku i uz navođenje podataka u skladu s uvriježenom praksom domaćeg i
međunarodnog tržišta kapitala.
Indikativna nepovlaštena ponuda mora sadržavati:
a) iznos ukupne kupovne cijene u kunama, ili
b) broj dionica koji ponuditelj želi kupiti uz naznaku bilo koje željene cijene
unutar raspona cijene.
Indikativna ponuda smatrat će se valjanom ukoliko je obrazac indikativne ponude
podnesen u roku za podnošenje indikativ­nih ponuda te ukoliko je iznos prodajne
cijene za sve raspoređene dio­nice do kraja roka za uplatu indikativnih
nepovlaštenih ponuda uplaćen i proknjižen na računu koji je naveden u pozivu
agenta iz stavka 8. ove točke.
Obvezujuće i indikativne nepovlaštene ponude neopozive su i obvezuju ponuditelje
do dana zaključenja postupka javne ponude odnosno, u slučaju obustave postupka
prodaje javnom ponudom, do dana stupanja na snagu odluke Vlade Republike
Hrvatske o obustavi postupka javne ponude.
Raspored dionica na podnositelje obvezujućih i indikativnih nepovlaštenih ponuda
utvrdit će se, nakon savjetovanja sa voditeljem knjige ponuda, primjenom
ovlaštenja iz točke VII. ove Odluke. Sukladno tako utvrđenom rasporedu dionica
agenti će pozvati podnositelje indikativnih nepovlaštenih ponuda na plaćanje
raspoređenih dionica u skladu sa odlukom o prodajnoj cijeni dionica do isteka
roka za uplatu indikativnih nepovlaštenih ponuda.
Republika Hrvatska će prihvatiti valjane obvezujuće i indikativ­ne nepovlaštene
ponude na dan zaključenja na način da će dionice koje su raspoređene ponuditelju
u skladu s odredbom stavka 8. ove točke smatrati kupljenim te će iste prenijeti
na račun nematerijaliziranih vrijednosnih papira kod Središnje depozitarne
agencije d.d., o čemu će Središnja depozitarna agencija d.d. obavijestiti
ponuditelja.
U roku od sedam dana od dana zaključenja, ponuditeljima čija ponuda nije
prihvaćena u cijelosti ili djelomično ili čija se ponuda za kupnju smatra
nevaljanom će se vratiti uplaćeni iznos odnosno višak uplate, bez kamata.

VI.

Vlada Republike Hrvatske će, najkasnije do uvrštenja dionica HT d.d. u prvu
kotaciju Zagrebačke burze i uvrštenja globalnih potvrda o deponiranim dionicama
(GDR), koje predstavljaju dionice HT d.d. na Londonsku burzu, sukladno odredbama
ove Odluke, propisati daljnje odredbe o načinu prodaje, rokovima te cijeni i
uvjetima prodaje dionica iz točke I. stavka 1. ove Odluke, sukladno pravilima,
običajima i dinamici postupka javne ponude vrijednosnih papira na domaćem,
odnosno inozemnom tržištu kapitala.

VII.

Daje se suglasnost Damiru Polančecu, potpredsjedniku Vlade Republike Hrvatske,
da u ime Republike Hrvatske, uz suglasnost Vlade Republike Hrvatske, poduzme sve
radnje potrebne za proved­bu postupka javne ponude sukladno ovoj Odluci te da
potpisuje ugovore i isprave s time u vezi.

VIII.

Danom stupanja na snagu ove Odluke prestaje važiti Odluka o prodaji dionica
HT-Hrvatske telekomunikacije d.d. javnom ponudom (»Narodne novine«, broj
64/2007).

IX.

Ova Odluka stupa na snagu danom objave u »Narodnim novinama«.

Klasa: 344-03/02-02/02
Urbroj: 5030105-07-9
Zagreb, 30. kolovoza 2007.

Predsjednik
**dr. sc. Ivo Sanader**, v. r.

Odluka, NN 91/2007-2770
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)